RÅDETS AFGØRELSE (FUSP) 2016/2383

af 21. december 2016

om EU-støtte til aktiviteter udført af Den Internationale Atomenergiorganisation på området nuklear sikkerhed og inden for rammerne af gennemførelsen af EU's strategi mod spredning af masseødelæggelsesvåben

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 28 og artikel 31, stk. 1,

under henvisning til forslag fra Unionens højtstående repræsentant for udenrigsanliggender og sikkerhedspolitik, og

ud fra følgende betragtninger:

Det Europæiske Råd vedtog den 12. december 2003 Den Europæiske Unions strategi mod spredning af masseødelæggelsesvåben (»strategien«), der i kapitel III indeholder en oversigt over foranstaltninger til at bekæmpe sådan spredning, som skal træffes både i Unionen og i tredjelande.

Unionen er aktivt i gang med at gennemføre strategien og iværksætte de foranstaltninger, der er opført i oversigten i strategiens kapitel III, navnlig ved at stille finansielle midler til rådighed for specifikke projekter, der gennemføres af multilaterale organisationer såsom Den Internationale Atomenergiorganisation (IAEA).

Rådet vedtog den 17. november 2003 fælles holdning 2003/805/FUSP (1) om styrkelse af multilaterale aftaler og fremme af deres universelle karakter på området for ikkespredning af masseødelæggelsesvåben og disses fremføringsmidler. I denne fælles holdning opfordres der bl.a. til at fremme indgåelse af generelle IAEA-kontrolaftaler og tillægsprotokoller, og Unionen forpligtes til at arbejde hen imod at gøre de generelle kontrolaftaler og tillægsprotokoller til normen i IAEA's verifikationsordning.

Rådet vedtog den 17. maj 2004 fælles aktion 2004/495/FUSP (2) om støtte til IAEA's aktiviteter under dens nukleare sikkerhedsprogram og inden for rammerne af gennemførelsen af strategien.

Den 8. maj 2016 trådte ændringen af konventionen om fysisk beskyttelse af nukleare materialer (»ændringen af konventionen«) i kraft. Unionen og dets medlemsstater fremmede ændringen gennem diplomatisk outreach og finansiering af IAEA-aktiviteterne i denne forbindelse. Efter dens ikrafttræden er en fortsat indsats nødvendig for at sikre national håndhævelse og universalisering af ændringen af konventionen.

Unionen forpligter sig til at styrke den nukleare sikkerhed i hele verden og er rede til fortsat at bistå tredjelande hermed. Unionen hilser det velkommen, at der for nylig er taget skridt til at styrke IAEA's nukleare sikkerhedsprogram, og at IAEA fra den 5. til den 9. december 2016 er vært for den internationale konference om nuklear sikkerhed: forpligtelser og tiltag. Unionen agter at opretholde bæredygtigheden og effektiviteten i forbindelse med gennemførelsen af fælles aktion 2004/495/FUSP, 2005/574/FUSP, 2006/418/FUSP, 2008/314/FUSP og afgørelse 2010/585/FUSP (»tidligere fælles aktioner og afgørelser«) til støtte for IAEA's nukleare sikkerhedsplaner og forpligter sig til at yde yderligere støtte med henblik på vedtagelse af IAEA's nukleare sikkerhedsplan for 2018-2021. Der vil være tæt koordination med EU's initiativ vedrørende kemiske, biologiske, radiologiske og nukleare (CBRN) ekspertisecentre og med andre initiativer og programmer for at undgå dobbeltarbejde og maksimere omkostningseffektiviteten og den fortsatte risikoreduktion.

Den tekniske gennemførelse af denne afgørelse bør overlades til IAEA, som på grundlag af sin mangeårige og bredt anerkendte ekspertise på området nuklear sikkerhed kan styrke den relevante kapacitet i mållandene væsentligt. De projekter, som Unionen støtter, kan kun finansieres gennem frivillige bidrag til IAEA's Fond for Nuklear Sikkerhed. Sådanne bidrag, som Unionen skal yde, vil være medvirkende til, at IAEA kan spille en nøglerolle på området nuklear sikkerhed ved at støtte landenes indsats for at opfylde deres nukleare sikkerhedsforpligtelser.

VEDTAGET DENNE AFGØRELSE:

Artikel 1

1. Med henblik på at sikre umiddelbar og praktisk gennemførelse af visse elementer i strategien støtter Unionen IAEA's aktiviteter på området nuklear sikkerhed for at fremme følgende målsætninger:

at bistå stater med at etablere den nationale tekniske, videnskabelige og menneskelige kapacitet, der er nødvendig for effektiv og bæredygtig nuklear sikkerhed

at styrke forebyggelses-, afslørings- og reaktionskapaciteten og kapaciteten til at beskytte mennesker, ejendom, miljøet og samfundet mod kriminelle eller forsætlige uautoriserede handlinger, der omfatter nukleare eller andre radioaktive materialer uden for reguleringskontrol

at styrke sikkerheden for radioaktive kilder og at bringe dem til sikker oplagring i de lande, der har behov for støtte, herunder tilbageførsel til oprindelseslandet eller leverandøren

2. Projekterne skal sigte mod:

at styrke staters institutionelle infrastruktur og evne til at håndtere nukleare og radioaktive materialer uden for reguleringskontrol

at styrke staters beredskab vedrørende og modstandsdygtighed over for cyberkriminalitet og at begrænse følgerne heraf for den nukleare sikkerhed

3. Forberedelserne til denne afgørelse skal bygge på de oplysninger, som IAEA allerede har til rådighed, og resultaterne af de opgaver, der er udført i henhold til de tidligere fælles aktioner og afgørelser.

4. Bilaget indeholder en detaljeret beskrivelse af projekterne. Lister over mållande skal bygge på en fastlæggelse af behov efter en analyse af mangler som afspejlet i eventuelle eksisterende integrerede planer for nuklear sikkerhedsstøtte (INSSP) eller på et godkendt forslag fra IAEA's sekretariat. Lister over begunstigede stater og over underregioner bør opstilles af Unionens medlemsstater i samråd med IAEA.

Artikel 2

1. Unionens højtstående repræsentant for udenrigsanliggender og sikkerhedspolitik (»HR«) er ansvarlig for gennemførelsen af denne afgørelse.

2. Projekterne i artikel 1, stk. 2, gennemføres med IAEA som gennemførelsesinstans. IAEA udfører denne opgave under HR's ansvar. Med henblik herpå indgår HR de nødvendige ordninger med IAEA.

Artikel 3

1. Det finansielle referencegrundlag for gennemførelsen af de i artikel 1, stk. 2, omhandlede projekter er på 9 361 204,23 EUR.

2. De udgifter, der finansieres over det i stk. 1 fastsatte beløb, forvaltes i overensstemmelse med de procedurer og regler, der gælder for Unionens budget.

3. Kommissionen overvåger, at de i stk. 1 omhandlede udgifter forvaltes korrekt. Med henblik herpå indgår den en finansieringsaftale med IAEA. Det skal fremgå af aftalen, at IAEA sikrer, at Unionens bidrag bliver synligt i en grad, der svarer til dets størrelse.

4. Kommissionen bestræber sig på at indgå den finansieringsaftale, der er omhandlet i stk. 3, snarest muligt efter denne afgørelses ikrafttræden. Den underretter Rådet om eventuelle vanskeligheder i forbindelse med denne proces og om datoen for indgåelse af finansieringsaftalen.

Artikel 4

1. HR aflægger rapport til Rådet om gennemførelsen af denne afgørelse på grundlag af regelmæssige rapporter fra IAEA. Disse rapporter skal danne grundlag for Rådets evaluering.

2. Kommissionen forelægger oplysninger om de finansielle aspekter af gennemførelsen af de projekter, der er omhandlet i artikel 1, stk. 2.

Artikel 5

1. Denne afgørelse træder i kraft på dagen for vedtagelsen.

2. Den udløber 36 måneder efter datoen for indgåelse af finansieringsaftalen mellem Kommissionen og IAEA eller 12 måneder efter vedtagelsen, hvis der ikke inden denne dato er indgået en finansieringsaftale.

(1) Rådets fælles holdning 2003/805/FUSP af 17. november 2003 om styrkelse af multilaterale aftaler og fremme af deres universelle karakter på området for ikke-spredning af masseødelæggelsesvåben og disses fremføringsmidler (EUT L 302 af 20.11.2003, s. 34)

(2) Rådets fælles aktion 2004/495/FUSP af 17. maj 2004 om støtte til IAEA's aktiviteter under dens nukleare sikkerhedsprogram og inden for rammerne af gennemførelsen af EU's strategi mod spredning af masseødelæggelsesvåben (EUT L 182 af 19.5.2004, s. 46).

(3) Rådets fælles aktion 2005/574/FUSP af 18. juli 2005 om støtte til IAEA's aktiviteter på områderne nuklear sikkerhed og kontrol og inden for rammerne af gennemførelsen af EU's strategi mod spredning af masseødelæggelsesvåben (EUT L 193 afv23.7.2005, s. 44)

(4) Rådets fælles aktion 2006/418/FUSP af 12. juni 2006 om støtte til IAEA's aktiviteter på områderne nuklear sikkerhed og kontrol og inden for rammerne af gennemførelsen af EU's strategi mod spredning af masseødelæggelsesvåben (EUT L 165 af 17.6.2006, s. 20).

(5) Rådets fælles aktion 2008/314/FUSP af 14. april 2008 om støtte til IAEA's aktiviteter på områderne nuklear sikkerhed og kontrol og inden for rammerne af gennemførelsen af EU's strategi mod spredning af masseødelæggelsesvåben (EUT L 107 af 17.4.2008, s. 62).

(6) Rådets afgørelse 2010/585/FUSP af 27. september 2010 om støtte til IAEA's aktiviteter på områderne nuklear sikkerhed og kontrol og inden for rammerne af gennemførelsen af EU's strategi mod spredning af masseødelæggelsesvåben (EUT L 259 af 1.10.2010, s. 10).

(7) Rådets afgørelse 2013/517/FUSP af 21. oktober 2013 om EU-støtte til Den Internationale Atomenergiorganisations aktiviteter på områderne nuklear sikkerhed og kontrol og inden for rammerne af gennemførelsen af EU's strategi mod spredning af masseødelæggelsesvåben (EUT L 281 af 23.10.2013, s. 6).

BILAG

Unionens støtte til IAEA's aktiviteter på området nuklear sikkerhed inden for rammerne af gennemførelsen af EU's strategi mod spredning af masseødelæggelsesvåben

Støtteberettigelse og udvælgelse af modtagende stater

De stater, der er berettiget til at modtage støtte i henhold til denne afgørelse, omfatter alle IAEA's medlemsstater, der har behov for støtte på området nuklear sikkerhed, under forudsætning af en EU-afgørelse på grundlag af forslag fra IAEA. Ændringer til forslagene kan fremsættes af IAEA skriftligt til Unionen med en begrundelse for de foreslåede ændringer. Disse ændringer vil blive gennemført efter Unionens samtykke. Valget af modtagende stater (»begunstigede lande«) som anført i denne afgørelse bør baseres på vurderinger og oplysninger, som IAEA allerede har til rådighed også under tidligere rådsafgørelser, og i samråd med de relevante rådsorganer med henblik på at sikre størst mulig virkning af tiltaget. En tæt koordinering med initiativet vedrørende ekspertisecentre, projekter finansieret af Europa-Kommissionen samt andre initiativer og programmer vil blive iværksat for at undgå dobbeltarbejde og maksimere omkostningseffektiviteten og den fortsatte risikoreduktion gennem møder i ledelsen for initiativet vedrørende EU's CBRN-ekspertisecentre under de årlige møder mellem Det Fælles Forskningscenter og IAEA's sekretariat og i tilknytning til det årlige plenarmøde for støttecentre for nuklear sikkerhed (NSSC). Anvendelse af midler til bestemte aktiviteter vil være i overensstemmelse med Unions prioriteter og være underlagt regelmæssig forudgående konsultation. Andre stater end de begunstigede lande er værter for nogle aktiviteter som f.eks. regionale uddannelseskurser (RTC) og internationale uddannelseskurser (ITC). Dette udgør et bidrag til IAEA's aktiviteter fra værtslandet.

Hvert projekt omfatter en liste over potentielle begunstigede lande, der er aftalt mellem Unionen og IAEA. Projekterne bliver gennemført i de udvalgte stater i disse regioner og kan omfatte aktiviteter på følgende områder:

1. bæredygtighed og effektivitet af den støtte, der er ydet i henhold til de tidligere fælles aktioner og afgørelser

2. styrkelse af staters nationale støtteinfrastruktur vedrørende nuklear sikkerhed

3. styrkelse af staters lovgivning og regulering

4. styrkelse af nukleare sikkerhedssystemer og foranstaltninger vedrørende nukleare og andre radioaktive materialer

5. styrkelse af staters institutionelle infrastruktur og evne til at håndtere nukleare og radioaktive materialer uden for reguleringskontrol

6. styrkelse af staters beredskab vedrørende og modstandsdygtighed over for cyberkriminalitet og begrænsning af følgerne heraf for den nationale og nukleare sikkerhed

7. håndtering af radioaktive kilders sikkerhed ved kildetilbageførsel

8. forebyggende og beskyttende foranstaltninger mod insidertrusler og regnskab og kontrol med nukleart materiale.

I. PROJEKTER

Projekt 1:

Støtte til gennemførelse af ændringen af konventionen

Ændringen af konventionen trådte i kraft den 8. maj 2016. Den gør det juridisk bindende for stater at etablere, gennemføre og opretholde en passende ordning for fysisk beskyttelse baseret på 12 grundlæggende principper, der gælder for nukleare materialer og nukleare anlæg under deres jurisdiktion i forbindelse med fredelig indenlandsk anvendelse, oplagring og transport. Projektet vil fokusere på gennemførelse, kapacitetsopbygning og universalisering af ændringen af konventionen. Den gør det desuden juridisk bindende for kontraherende parter at beskytte nukleare anlæg og materialer i forbindelse med fredelig indenlandsk anvendelse, oplagring og transport og indeholder også bestemmelser om udvidet samarbejde mellem og blandt stater med hensyn til hurtige foranstaltninger til at lokalisere stjålne eller forsvundne nukleare materialer og bringe disse tilbage, afbøder eventuelle radiologiske følger af sabotage og forebygger og bekæmper relaterede strafbare handlinger.

Projektformål:

— at støtte gennemførelse af ændringen af konventionen

— at styrke den nationale lovgivning og regulering samt staters evne til at etablere regional udveksling af bedste praksis, eftersom denne finder anvendelse på enhver myndighed, som beskæftiger sig med nukleare materialers sikkerhed enten under eller uden for reguleringskontrol

— at forsyne stater med omkostningseffektive midler, der kan bistå dem med at opfylde nationale, regionale og internationale forpligtelser samt med vedtagelse af de bindende og internationale juridiske instrumenter

— yderligere at styrke det internationale samarbejde med henblik på i overensstemmelse med den nationale lovgivning i den enkelte stat og med ændringen af konventionen at træffe effektive foranstaltninger til fysisk beskyttelse af nukleare materialer og nukleare anlæg.

Projektbeskrivelse:

— de aktiviteter, der er fastsat i INSSP i ti stater, vedrørende gennemførelsen af forpligtelser i henhold til ændringen af konventionen vil blive udmøntet i konkrete tiltag. Milepæle til afklaring af de relevante spørgsmål, der fører til bæredygtige løsninger for staten til styrkelse af det nationale nukleare sikkerhedssystem, vil blive defineret. Vedtagne tidsfrister og forpligtelser skal sikre fuldstændig gennemførelse af planerne

— revision af undervisningsmateriale: Der skal udarbejdes nye uddannelsesøvelser for at skabe en bedre forståelse i målgruppen.

Forventede projektresultater:

— øget kapacitet i staterne til at opfylde deres forpligtelser i henhold til ændringen af konventionen

— påbegyndelse af yderligere udvikling og styrkelse af reguleringen af fysisk beskyttelse

— udarbejdelse af et vejledende dokument til brug for staterne til at udvikle national kapacitet til regulering, revision og evaluering samt kontrol af nukleare anlæg for at sikre nuklear sikkerhed i hele det nukleare anlægs livscyklus.

Projekt 2:

Bæredygtigt projekt

Det foreslåede bæredygtige projekt bygger på det intensive arbejde med en ramme for en struktur til afsløring på baggrund af afgørelse 2013/517/FUSP. Det er resultatet af de fire konsekvensanalysemissioner vedrørende de tidligere fælles aktioner og afgørelser, der blev udført i Cuba, Indonesien, Jordan, Libanon, Malaysia og Vietnam. Disse seks stater anmodede om IAEA-støtte i deres INSSP til dette projekt.

Projektet har til formål at udvikle redskaber til støtte for den »nukleare sikkerhedsstruktur til afsløring«, dvs. det integrerede sæt af nukleare sikkerhedssystemer og -foranstaltninger, på grundlag af en hensigtsmæssig lovgivning og regulering, som er nødvendig for gennemførelsen af den nationale strategi for afsløring af nukleart og andet radioaktivt materiale uden for reguleringsmæssig kontrol. Det foreslåede projekt er i overensstemmelse med den støtte, som Unionen allerede yder med levering af udstyr til afsløring såsom strålingsmonitorer (RPM) og håndholdt udstyr.

2.1. Redskaber til uddannelse i vedligeholdelse

Projektformål:

— at bistå stater med at sikre, at der findes national teknisk og videnskabelig støtte, og udvikling af de menneskelige ressourcer, der er nødvendige for effektiv og bæredygtig nuklear sikkerhed

— at sikre optimal anvendelse og korrekt vedligeholdelse af udstyr doneret af Unionen i hele dets livscyklus.

Projektbeskrivelse:

— korrekt vedligeholdelse er en nøglefaktor for at afsløre og reagere på tyveri, sabotage, uautoriseret adgang, illegal overførsel eller andre ondsindede handlinger, der omfatter nukleare materialer, andre radioaktive stoffer eller de dermed forbundne anlæg. Redskaber til uddannelse i vedligeholdelse af afsløringsudstyr (strålingsmonitorer og håndholdte enheder) vil blive udviklet. Der vil blive udviklet modeller af redskaber med henblik på specifik uddannelse i deres vedligeholdelse ud over deres korrekte anvendelse

— uddannelse i vedligeholdelse af afsløringsudstyr.

Forventede projektresultater:

— at opretholde støtten fra IAEA til gennemførelse af rammen for en struktur til afsløring

— at sikre, at undervisningsmateriale er til rådighed og anvendes, for at fortsætte uddannelsen af alt nyt berørt personale; prototypeundervisningsmateriale vil blive leveret til Unionens medlemsstater gennem Ikkespredningsgruppen (CONOP)

— at sikre, at afsløringsudstyr kan holdes i drift af myndighederne i de begunstigede lande i længst mulig tid.

2.2. Softwareredskaber anvendt af tilsynsmyndigheder

Information er afgørende for effektiv drift af RPM. Udvikling af fælles dataformater og afprøvningsprotokoller giver mulighed for effektiv kommunikation mellem flere operatører. Integrering af data fra afsløringsinstrumenter, som f.eks. RPM, fra forskellige leverandører i informationsnetværk er et vigtigt element i udviklingen af et effektivt samlet afsløringssystem. Dette projekt kan hjælpe staterne med væsentligt at forbedre deres operationelle effektivitet ved at integrere et afsløringssystem i de nationale datadelingsnetværk. Deling af oplysninger mellem placering og operatører kan begrænse tilfælde af dobbeltkontrol og hurtigt fjerne de uskyldige og falske alarmer, der er forbundet med mange passive afsløringssystemer.

Dette projekt vil gennemføre et integreret system gennem softwareredskaber for at forbedre analyseprocessen og tilbyde anbefalinger af passende udstyr. En feedbackkanal fra tilsynsorganet til den lokale strålingsmonitorstation vil øge systemets effektivitet og støtte arbejdet for de medarbejdere, der står i frontlinjen.

Projektformål:

— at bistå stater med at sikre, at der findes national teknisk og videnskabelig støtte, og udvikling af de menneskelige ressourcer, der er nødvendige for effektiv og bæredygtig nuklear sikkerhed

— at harmonisere data vedrørende alarmer og gøre dem sammenlignelige forskellige udstyrsleverandører imellem.

Projektbeskrivelse:

— at bistå tilsynsorganerne med at integrere data og harmonisere alarmsoftware, så de kan sammenligne data fra forskellige leverandører og sikre, at reguleringsmæssige beslutninger bygger på korrekte oplysninger

— pilotredskabet vil blive leveret og afprøvet af interessenter i hver enkelt stat. De vil udføre en virkelig testøvelse med IAEA-støtte i form af ekspertmissioner. En testrapport om uddannelsesredskabet vil blive udarbejdet og indgå i den endelige rapport. Feedback fra tilsynsmyndigheden til den lokale strålingsmonitorstation vil øge systemets effektivitet og forbedre arbejdet for de medarbejdere, der står i frontlinjen.

Forventede projektresultater:

— at inkludere et uddannelsesmodul for det udviklede system samt et interaktivt ekspertsystem til falske alarmer. Prototyperedskabet vil blive leveret og afprøvet af interessenter i hver enkelt stat. Et uddannelsesmodul for det udviklede system vil indgå i systemet samt et interaktivt ekspertsystem til falske alarmer. En specifik testrapport om uddannelsesredskabet vil blive udarbejdet og sendt til Kommissionen. Prototypemateriale vil blive leveret til Unionens medlemsstater gennem CONOP.

— at udføre en »modeltest« i en stat, at lave en analyse og at formulere eventuelle krav om ændringer på grundlag af rapporten om resultaterne af testen

— harmonisering på tilsynsmyndighedsniveau og dermed blandt tilsynsmyndighederne i deres regionale og internationale samarbejde, afsløring af og reaktion på nukleare og andre radioaktive materialer

— at køre én fungerende prototype pr. land

— at inkludere en protokol i fremtidige indkøb af RPM for at medtage specifikke krav, der er relevante for softwaren.

Projekt 3:

Styrkelse af nuklear sikkerhed med et regionalt fokus på EU's naboskabsområde og Latinamerika

Målsætningen med dette projekt er at øge nationale kapaciteter til at udvikle og udarbejde lovgivning og regulering samt opbygge kapaciteter i IAEA's medlemsstater til indførelse af en omfattende national nuklear sikkerhedsordning. Den Europæiske Union har indledt et regionalt projekt i Afrika syd for Sahara, der vedrører sikkerhed, sikring og sikkerhedsforanstaltninger i forbindelse med uranproduktion, transport og sikker håndtering af radioaktive kilder. Det nævnte projekt udvikler aktiviteter vedrørende nuklear sikkerhed, som ligner dem, der foreslås i nærværende projekt. Derfor vil IAEA drage fordel af feedbacken fra og resultaterne af EU-projektet for at gennemføre aktiviteter helt eller delvist i de berørte regioner. Programmet opfylder de retningslinjer, der er fastsat i punkt 13 i GC/RES/10, hvori sekretariatet blev opfordret til at lette en samordningsproces vedrørende grænsefladen mellem sikkerhed og sikring. To afdelinger af IAEA vil blive inddraget: NRSW (Safety) og NSNS (Security) under anvendelse af en subregional kapacitetstilgang.

3.1. Styrkelse af den nukleare sikkerhed

Projektformål:

— at styrke staters forebyggelses-, afslørings- og reaktionskapacitet og kapacitet til at beskytte mennesker, ejendom, miljøet og samfundet mod kriminelle eller forsætlige uautoriserede handlinger, der omfatter nukleare eller andre radioaktive materialer uden for reguleringskontrol, herunder om muligt gennem en regional kapacitetsopbygningsindsats.

Projektbeskrivelse:

— de aktiviteter, der er fastsat i en INSSP i ti stater, vedrørende gennemførelsen af de nationale nukleare sikkerhedsordninger vil blive udmøntet i konkrete tiltag. Milepæle til afklaring af de relevante spørgsmål, der fører til bæredygtige løsninger for staten i forbindelse med nuklear sikkerhed, vil blive defineret. Aftalte tidsfrister og forpligtelser vil sikre fuldstændig gennemførelse af planerne, der vil blive gennemført efter krydstjek med eksisterende projekter under EU's CBRN-ekspertisecentre.

Forventede projektresultater:

— øget national kapacitet i de begunstigede lande.

3.2. Styrkelse af den nationale lovgivning om og regulering af nuklear sikkerhed

Projektformål:

— at styrke den nationale lovgivning og regulering samt staters kapacitet til at etablere regional udveksling af bedste praksis, eftersom denne finder anvendelse på enhver myndighed, som beskæftiger sig med nukleare og andre radioaktive materialers sikkerhed enten under eller uden for reguleringskontrol

— at forsyne stater med omkostningseffektive midler, der kan bistå dem med at opfylde nationale, regionale og internationale forpligtelser, vedtagelse af bindende og internationale juridiske instrumenter og tilslutning til ikkebindende juridiske instrumenter.

Projektbeskrivelse:

— ordning med ekspertmissioner for at identificere huller i de eksisterende love og bestemmelser, bistå stater med tilpasning, hvor det er nødvendigt, gennem bedst mulig brug af den europæiske lovgivning på de relevante områder.

— at bruge synergier med andre internationale organisationer såsom Verdenstoldorganisationen, hvor det er relevant

— at fortsætte drøftelserne i de deltagende stater om deres strategier og sikre støtte til at opbygge deres nationale infrastruktur

— oplysningskampagner for politiske beslutningstagere om vigtigheden af passende lovgivning om og regulering af nuklear sikkerhed

— integration i de involverede staters INSSP.

Forventede projektresultater:

— at bistå med udarbejdelsen af love og bestemmelser for lande

— at opdatere love og bestemmelser, hvor det er nødvendigt

— at rapportere om nuværende status og henstillinger vedrørende lovgivning og regulering i den pågældende stat

— tilsagn fra staterne om at gennemføre henstillingerne og arrangere en opfølgning efter to år

— at udarbejde og evaluere resultaterne

— at integrere resultaterne i den endelige rapport.

3.3. Radioaktive kilders sikkerhed

Projektformål:

— at styrke en stats reguleringsinfrastruktur for radioaktive kilders sikkerhed, dermed forbundne faciliteter og dermed forbundne aktiviteter, herunder transport

— i givet fald at oprette nationale registre over radioaktive kilder i de udvalgte stater

— at arbejde med stater for at fastlægge og gennemføre nationale strategier for håndtering af kilder, som ikke længere anvendes, herunder tilbageførsel til oprindelseslandet eller leverandøren, national sikker oplagring inden deponering eller eksport til genbrug eller genanvendelse eller sikker oplagring (jf. projekt 7).

Projektbeskrivelse:

At sikre kilders sikkerhed gennem: — udarbejdelse af en national opgørelse over radioaktive kilder og vurdering af ordninger for fysisk beskyttelse på anlæg — arrangering af fem ekspertmissioner, der udarbejder en sammenfattende rapport med aktuel status og henstillinger.

Forventede projektresultater: — evalueringsrapporter efter missioner, der sammenfatter resultaterne med hensyn til nationale opgørelser og/eller status over fysisk beskyttelse på anlæg — udarbejdelse af foranstaltninger vedrørende fysisk beskyttelse på anlæg, hvor højaktive kilder anvendes eller oplagres — udstyr til støtte for tilsynsorganerne i udførelsen af national kontrol af sikkerhed og sikring på anlæg.

3.4. Udvikling af menneskelige ressourcer

Projektformål:

At styrke staters forebyggelses-, afslørings- og reaktionskapacitet og kapacitet til at beskytte mennesker, ejendom, miljøet og samfundet mod kriminelle eller forsætlige uautoriserede handlinger, der omfatter nukleare eller andre radioaktive materialer uden for reguleringskontrol, herunder om muligt gennem en regional indsats for udvikling af menneskelige ressourcer og kapacitetsopbygningsindsats.

Projektbeskrivelse:

— under behørig hensyntagen til en lignende indsats, der hidtil er blevet gennemført, og for at sikre kontinuitet heri at gennemføre faglige udviklingskurser for fakultetslærere på universiteter, som planlægger at gennemføre studieforløb på overbygningsniveau i nuklear sikkerhed, for at give fakultetet mulighed for at undervise i nuklear sikkerhedskultur i sin institution

— at tilskynde til at tilbyde uddannelse i nuklear sikkerhedskultur for forskellige fagfolk via (NSSC) eller EU's CBRN-ekspertisecentre i regionen

— at indkøbe specialudstyr til uddannelsesformål, f.eks. rigtige afsløringsværktøjer, der anvendes af de medarbejdere, der står i frontlinjen, som studerende eller praktikanter skal lære at håndtere og beherske.

Forventede projektresultater:

— mindst 15 fakultetslærere uddannet på hvert fagligt udviklingskursus i et emne, der senere skal fastlægges (liste over uddannede lærere skal forelægges)

— mindst to uddannelseskurser gennemført via NSSC'er i regionen (lister over kurser og uddannede personer skal forelægges)

— undervisnings- og uddannelsesmateriale er gjort tilgængeligt på de faglige udviklingskurser og uddannelsesarrangementer (materialet skal også gennemgås af Unionens repræsentanter).

3.5. Fokus på Latinamerika

Fokus på støtte til spansktalende latinamerikanske stater. Hensigten er at oversætte så mange af de omfattede dokumenter til spansk som muligt, så de pågældende stater har bedre mulighed for at tilegne sig resultaterne af aktiviteterne.

3.5.1. Uddannelsesprogram

Internationalt/regionalt kursus i nuklear sikkerhed

Et kursus på to uger vil blive rettet mod fagfolk fra udviklingslande, helst med 1-3 års erfaring, som arbejder i en relevant institution i deres hjemland og har et ansvar, der omfatter visse aspekter af nuklear sikkerhed. Kandidater bør have en særlig karriereinteresse i viden om nuklear sikkerhed, selv om deres akademiske baggrund kan variere. Kandidater fra videnskabelige eller tekniske discipliner af relevans for nuklear sikkerhed, såsom atomfysik, nuklear teknologi eller statsvidenskab, og/eller fra beslægtede områder opfordres især til at ansøge.

Det er hensigten, at denne aktivitet skal foregå i Spanien og gennemføres på spansk og engelsk. Den vil være rettet mod latin- og mellemamerikanske stater. Undervisningsplanen vil bygge på den undervisningsplan, der anvendes på kurserne afholdt hos det internationale center for teoretisk fysik (»International Centre for Theoretical Physics«) med støtte fra den italienske regering.

Regionalt kursus i nuklear sikkerhed i Cuba

Det indhold og materiale, der er beskrevet under punkt 3.5.1, vil danne grundlag for et regionalt kursus i nuklear sikkerhed i Cuba. Det vil blive gennemført i forbindelse med det støttecenter for nuklear sikkerhed, der bliver oprettet i Cuba. Det er meningen, at dette kursus skal anvendes på regionalt plan og til at udvikle uddannelse i Latinamerika inden for nuklear sikkerhed.

Forventede projektresultater:

— at forbedre forståelsen i regionen af principperne for nuklear sikkerhed.

3.5.2. Opfølgningsaktiviteter vedrørende nuklear sikkerhed for materialer uden for reguleringskontrol i forbindelse med de tidligere fælles aktioner og afgørelser

Projektformål:

— at sikre bæredygtigheden af det arbejde, der er indledt i henhold til tidligere fælles aktioner og afgørelser, og at fortsætte styrkelsen af den nukleare sikkerhed i latin- og mellemamerikanske stater.

Projektbeskrivelse:

IAEA har modtaget en række anmodninger om bistand i Latin- og Mellemamerika, hvis gennemførelse vil sikre bæredygtigheden af de aktiviteter, der er indledt i henhold til tidligere fælles aktioner og afgørelser. Anmodningerne er fastsat i INSSP og omfatter ekspertmissioner på navnlig sygehuse, feltøvelser, nationale uddannelseskurser (NTC)/RTC/ITC og indkøb af afsløringsudstyr i Argentina og Cuba.

Forventede projektresultater:

— at udføre aktiviteter i de udpegede stater.

3.6. Nuklear sikkerhed for materialer uden for reguleringskontrol i staterne i EU's naboskabsområde

Projektformål:

— at gennemføre ekspertmissioner, feltøvelser, NTC/RTC/ITC og indkøb af detektionsudstyr i Aserbajdsjan, Jordan, Libanon, Marokko og Ukraine samt andre stater i EU's naboskabsområde.

Projekt 4:

Styrkelse af bevidstheden om computersikkerhed

IAEA's afdeling for nuklear sikkerhed tilbyder et integreret sæt aktiviteter for at bistå stater med at etablere og styrke computersikkerhed inden for nationale nukleare sikkerhedsordninger. Dette projekt vil støtte IAEA's program med aktiviteter til at bistå stater med at forbedre computersikkerheden inden for rammerne af deres nukleare sikkerhedsordninger.

Projektformål:

— IAEA søger at bidrage til at opbygge bevidsthed og yde vejledning til stater for at styrke deres evne til at forebygge og reagere på en række forskellige nukleare sikkerhedstruende hændelser. Støtten fokuserer på forebyggelse og afsløring af og reaktion på informationssikkerhedshændelser, der enten direkte eller indirekte kan skade den nukleare sikkerhed og sikring.

Projektbeskrivelse:

— at yde international og regional uddannelsesstøtte med henblik på styrkelse af bevidstheden om computersikkerhed samt kapacitetsudvikling

— at yde støtte til national kapacitetsudvikling inden for informations- og computersikkerhed i forbindelse med nukleare sikkerhedsordninger

— at afholde og lette ekspertmøder og -fora for at støtte informationsudveksling og drøftelser om aktuelle emner inden for computersikkerhed

— at yde støtte til IAEA's internationale konference/symposium om computersikkerhed i en nuklear verden i 2019 (IAEA's hovedsæde).

Forventede projektresultater:

— øget bevidsthed om computersikkerhedsbehov, der er relevante for nuklear sikkerhed, og udvikling af støttemateriale/-aktiviteter til at lette udvikling og forbedring af computersikkerhedsprogrammer

— øget national kapacitet til at gennemføre og opretholde computersikkerhed som en del af den nukleare sikkerhedsordning

— bevidsthed om og anvendelse af NSNS-vejledning og støtteaktiviteter vedrørende bistand til at styrke den statslige computersikkerhed som en del af de nukleare sikkerhedsordninger

— global/regional udveksling af oplysninger om erfaringer og god praksis vedrørende gennemførelse af computersikkerhed inden for en nuklear sikkerhedsordning

— forbedret samarbejde med og mellem industripartnere om udvikling af teknologier og tjenester, der tilvejebringer en højere grad af modstandsdygtighed over for og reaktion på cyberangreb

— nationale uddannelsesstrukturer for kapacitetsopbygning i computersikkerhed inden for den nukleare sikkerhedsordning, f.eks. bistand til støttecentre for nuklear sikkerhed til udarbejdelse af undervisningsplaner i computersikkerhed

— lettelse af centraliseret udveksling af oplysninger for at støtte udvekslingen af computersikkerhedsoplysninger, der er relevante for interessenter inden for nuklear sikkerhed

— afholdelse af IAEA's internationale konference/symposium om computersikkerhed i en nuklear verden.

Projekt 5:

Nukleare materialers og nukleare anlægs sikkerhed

IAEA vil fortsat bidrage til forbedring af den globale og nationale nukleare sikkerhed gennem aktiviteter, der på anmodning støtter stater i deres indsats for at nedbringe risikoen for, at nukleare eller andre radioaktive materialer i forbindelse med anvendelse, oplagring og/eller transport anvendes til ondsindede handlinger. Nationale nukleare sikkerhedssystemer skal støttes gennem forbedring af sikkerheden ved nukleare anlæg eller radioaktive kilder samt national uddannelse på systematisk vis og yde særlig teknisk støtte, der er nødvendig for effektiv anvendelse og vedligeholdelse af fysiske beskyttelsessystemer og andre tekniske systemer til nuklear sikkerhed.

Projektformål:

— at styrke en stats første forsvarslinje i form af nukleare materialers og nukleare anlægs sikkerhed.

Projektbeskrivelse:

— at forbedre den fysiske beskyttelse af et anlæg for at sikre, at det opfylder anbefalingerne i INFCIRC/225/rev.5

— at vurdere de fysiske beskyttelsessystemer på nukleare anlæg på grundlag af anmodninger fra medlemsstater.

Forventede projektresultater:

— sikrede nukleare materialer og anlæg; at den pågældende stat er bistået med på bæredygtig vis at vedligeholde det leverede udstyr efter installationen heraf

— konsekvensanalyse foretaget af merværdien ved og udbyttet af EU- midler.

Projekt 6:

Missioner i forbindelse med den internationale tjeneste til rådgivning om fysisk beskyttelse (IPPAS)

IPPAS-programmet, der blev indledt i 1995, er en grundlæggende del af IAEA's indsats for at bistå medlemsstaterne med at etablere og opretholde en effektiv fysisk beskyttelsesordning for at beskytte mod uautoriseret fjernelse af nukleare materialer samt sabotage mod nukleare anlæg og materialer. IPPAS yder peerrådgivning om gennemførelse af relevante internationale instrumenter, navnlig ændringen af konventionen, og om gennemførelse af de vejledende dokumenter i IAEA's »Nuclear Security Series«, navnlig »Fundamentals and Recommendations«.

Projektformål:

— at bistå stater med at omsætte bestemmelserne i internationale instrumenter om nuklear sikkerhed og i IAEA's vejledning til reguleringsmæssige krav til udformning og drift af fysiske beskyttelsessystemer

— at tilbyde statslige organer og anlæg nye koncepter samt at udpege og drøfte god praksis vedrørende fysisk beskyttelse, som kan være til gavn for styrkelsen af den nukleare sikkerhed.

Projektbeskrivelse:

— at udføre og afslutte IPPAS-missioner i seks stater

— på grundlag af de anmodninger, som IAEA allerede har modtaget, at gennemføre missioner til Hviderusland, Den Demokratiske Republik Congo, Jamaica, Libanon, Madagaskar og Vietnam.

Forventede projektresultater:

— at forbedre og opretholde nuklear sikkerhed i mållandene

— at udarbejde endelige missionsrapporter for landene med en beskrivelse af opfølgningsaktiviteter som led i de endelige rapporter.

Projekt 7:

Kildetilbageførsel

Der bør tages hensyn til sikkerheden for radioaktive kilder i alle livscyklusfaser, også når kilder ikke længere anvendes. Stater vil blive opfordret til at udarbejde nationale strategier for håndtering af kilder, der ikke længere anvendes, som omfatter en eller flere af følgende håndteringsmuligheder: tilbageførsel til oprindelseslandet eller leverandøren, national sikker oplagring inden deponering eller eksport til genanvendelse eller genbrug eller sikker oplagring.

Projektformål:

— at fortsætte IAEA's støtte til stater til at styrke deres nationale nukleare sikkerhedskapacitet til at beskytte mennesker, ejendom og miljøet mod nukleare sikkerhedstruende hændelser, der omfatter nukleare eller andre radioaktive materialer uden for reguleringskontrol. Dette vil omfatte udvikling af national kapacitet til at håndtere kilder, der ikke længere anvendes, søgning efter ukontrollerede kilder og om nødvendigt tilbageførsel eller eksport heraf med henblik på genanvendelse. Afhængigt af uopsætteligheden i forbindelse med de kilder, der er opdaget som følge af aktiviteterne vedrørende foretagelse af nationale opgørelser i projekt 3, vil flere højaktive kilder blive tilbageført gennem denne finansiering

— at lokalisere og identificere radioaktive kilder under forhold, der tilkendegiver, at det er nødvendigt at konditionere kilderne og bringe dem til sikker oplagring i de udvalgte lande eller tilbageføre dem til oprindelseslandet eller leverandøren.

Projektbeskrivelse:

— flere identificerede kilder vil blive tilbageført, afhængigt af hvor meget det haster at tilbageføre de kilder, der er opdaget gennem den opgørelse, som er foretaget i projekt 3

— modtagende stater skal fastlægges af Unionen på grundlag af et forslag fra IAEA.

Forventede projektresultater:

— konsolidering og konditionering af kilderne

— tilbageførsel af to identificerede kilder til oprindelseslandet eller eksport med henblik på genanvendelse eller genbrug.

Følgende kriterier vil blive anvendt til udvælgelse af de kilder, der skal tilbageføres: højaktiv kilde (kategori 1 eller 2), europæisk oprindelse, ingen midler til tilbageførsel til rådighed på det pågældende tidspunkt, tilbageførsel af enkeltkilder, dvs. at de ikke indgår i en større opgørelse, så tilbageførsel af enkeltkilder vil indebære en betydelig risikoreduktion.

Projekt 8:

Opfølgning af projekter i cyklus IV til cyklus VI

8.1. Insidertrusler og regnskab og kontrol med nukleart materiale (NMAC)

Projektformål:

— det foreslås at videreføre de aktioner, der er gennemført under tidligere fælles aktioner og afgørelser samt den sidste bidragsaftale i henhold til afgørelse 2013/517/FUSP, på følgende to punkter: forebyggende og beskyttende foranstaltninger mod insidertrusler og regnskab og kontrol med nukleart materiale.

Projektbeskrivelse:

— at tilvejebringe grundlæggende viden om begreber, metoder og teknologi, der er i overensstemmelse med de bindende og ikkebindende instrumenter i relation til nuklear sikkerhed; at påvise elementer af et effektivt nationalt NMAC-system i nukleare anlæg for at øge medlemsstaternes evne til at afsløre uautoriseret anvendelse eller fjernelse af nukleare materialer; at gøre medlemsstaterne bekendte med insidertrusler og at fastsætte forebyggende og beskyttende foranstaltninger mod insidertrusler.

Forventede projektresultater:

— kurserne gavner medlemsstaterne ved at informere om god praksis fra vejledninger og erfaringer fra eksperter, der hjælper medlemsstaterne med at opfylde behov og mål om nuklear sikkerhed på anlæggene

— NMAC: Formålet med kurset er at skabe opmærksomhed om behovet for at have et nationalt NMAC-system på nukleare anlæg, der er effektivt med hensyn til afsløring af uautoriseret fjernelse af nukleare materialer, navnlig rettet mod ikkestatslige aktører. Kurset skal sammenligne og sammenholde elementerne i et nationalt NMAC-program med IAEA-kontrolforanstaltningerne

— Insidertrusler: formålet med kurset er at gøre deltagerne bekendte med nukleare sikkerhedsforanstaltninger, der imødegår insidertrusler, herunder uautoriseret fjernelse af nukleare materialer (tyveri), sabotage og cybersikkerhed på anlæg, der indeholder nukleare materialer

— Vejledningerne i »Nuclear Security Series« gavner medlemsstaterne ved at give overordnede anvisninger i at opfylde målene for effektive nukleare sikkerhedsordninger

— NMAC: både NSS 25-G og NST-33 gavner medlemsstaterne ved at opstille retningslinjer for aspekter ved gennemførelsen af NMAC, herunder forvaltning af NMAC-systemet, brug af registre, opgørelse over den faktiske beholdning, målinger og kontrol af målingernes kvalitet, kontrol med nukleart materiale, nukleart materiales bevægelser, afsløring, efterforskning og løsning af uregelmæssigheder i forbindelse med NMAC samt vurdering og præstationsafprøvning af NMAC-systemet

— Insidertrusler: NSS 8 gavner medlemsstaterne ved at opstille retningslinjer for forebyggende og beskyttende foranstaltninger mod insidertrusler i forbindelse med uautoriseret fjernelse af nukleare materialer og sabotage mod nukleare materialer og anlæg samt henvisninger til anbefalingerne i NSS 13. NSS 8 indeholder en generel vejledning vedrørende insidertrusler baseret på en forståelse af den graduerede tilgang, en definition af insidertrusler og måder at kategorisere insidere, afdækning af mål og anlægssystemer, der har brug for beskyttelse mod ondsindede handlinger samt anvendelse og evaluering af forebyggende og beskyttende foranstaltninger på anlægsniveau til håndtering af insidertrusler.

8.2. Udvikling af transportsikkerhed

Projektformål:

IAEA udvikler en omfattende vejledning i »Nuclear Security Series« for at bistå stater med at opfylde deres forpligtelser i medfør af de internationale retlige rammer for nuklear sikkerhed. Der er behov for yderligere vejledning vedrørende håndtering af nukleare og andre radioaktive materialers sikkerhed under transport.

Projektbeskrivelse:

— aktiviteter med henblik på at bistå stater med at forbedre transportsikkerheden og inddrage lovgivere og andre kompetente myndigheder, der er ansvarlige for og spiller en rolle i radioaktive materialers sikkerhed under transport. Medlemsstaterne modtager på nuværende tidspunkt hovedsagelig uddannelse og vejledning i sikkerhed og sikring separat, selv om målgruppen i mange medlemsstater er den samme. IAEA mener, at der gennem udnyttelse af de eksisterende regionale sikkerhedsnetværk kan udbydes fælles uddannelseskurser, hvor der fokuseres på materialers sikkerhed, og hvor grænsefladerne mellem sikkerhed og sikker transport behandles.

Forventede projektresultater:

— udarbejdelse af en håndbog om radioaktive kilders sikkerhed og sikring under transport. En sådan håndbog kunne også fungere som redskab for personer på sikkerheds- og sikringsområdet, så de får en bedre forståelse af, hvad andre gør, hvilket i sidste ende vil føre til en stærkere og mere effektiv sikkerhed- og sikringskultur

— gennemførelse af et ITC, et RTC og to NTC'er gennem regionale netværk for at skabe opmærksomhed om behovet for radioaktivt materiales sikkerhed under transport og for at give deltagerne den nødvendige viden til at udvikle og gennemføre nationale transportsikkerhedskrav.

8.3. Nuklear eftersporing

Projektformål:

— de internationale konferencer om fremskridt inden for nuklear eftersporing understregede behovet for at videreføre de regionale tilgange inden for nuklear eftersporing for at afspejle medlemsstaternes fælles krav og eksisterende kapacitet, efterhånden som de udvikler kapacitet inden for nuklear eftersporing til at opfylde deres behov som led i en nuklear sikkerhedsinfrastruktur. I forbindelse med udviklingen og gennemgangen af INSSP har afrikanske medlemsstater udvist stor interesse i at medtage nuklear eftersporing som en del af reaktionen på en nuklear sikkerhedstruende hændelse. Denne interesse skyldes den hurtige vækst i Afrika, som afhænger af den lette adgang til nukleare og andre radioaktive materialer inden for industri, medicin og forskning, men interessen er aftaget som følge af de alvorlige sikkerhedstrusler, herunder fra terrorister, der har slået til i Nordafrika og Afrika syd for Sahara.

Projektbeskrivelse:

— IAEA vil gøre en samordnet indsats for at imødekomme medlemsstaternes behov gennem innovation, der skal omfatte retningslinjer for laboratoriemetoder. IAEA har testet en ny praktisk introduktion til den uddannelse i nuklear eftersporing, der udbydes på laboratorier for nuklear eftersporing. Projektet vil omfatte et ITC for fagfolk og et længerevarende uddannelsesophold for en forsker på et førende laboratorium for nuklear eftersporing under vejledning fra værtslandet og IAEA.

Forventede projektresultater:

— et væsentligt element i bistanden til Nordafrika vedrørende nuklear eftersporing er opbygningen af menneskelige ressourcer, f.eks. eksperter på det pågældende område. Der skal kortlægges emner og muligheder for engagement i og udvikling af nuklear eftersporing i fremtiden (dvs. forskning, retshåndhævelse, analytiske kapaciteter, uranbrydning og sikkerhed i forbindelse med radioaktive kilder) i hele regionen. Disse skal være bestemmende for gennemførelsesaktiviteter vedrørende nuklear eftersporing i Nordafrika. Der skal afholdes møder på både engelsk og fransk, og al dokumentation vil blive oversat til fransk, så der sikres en bedre tilegnelse i de begunstigede lande

Mulige begunstigede lande: Alle nordafrikanske medlemsstater og stater i EU's naboskabsområde.

8.4. Etablering af en effektiv national handlingsramme

Det anerkendes, at truslen om nuklear terrorisme giver anledning til bekymring i alle stater, og risikoen for, at nukleare eller andre radioaktive materialer kan anvendes i en kriminel handling eller en forsætlig uautoriseret handling, udgør en alvorlig trussel mod den nationale og regionale sikkerhed med potentielt alvorlige følger for mennesker, ejendom og miljø.

De mulige konsekvenser af en kriminel handling eller en forsætlig uautoriseret handling, der involverer nukleare eller andre radioaktive materialer uden for reguleringsmæssig kontrol, afhænger af materialets omfang, form, sammensætning og aktivitet. Sådanne handlinger kan have alvorlige sundhedsmæssige, sociale, psykologiske og økonomiske konsekvenser, forårsage skade på ejendom og få politiske og miljømæssige følger. Der afholdes for eksempel regelmæssigt store offentlige arrangementer. På grund af deres synlighed, som skyldes mediedækningen døgnet rundt, er det almindelig anerkendt, at der er en væsentlig trussel om terrorangreb i forbindelse med et højt profileret politisk eller økonomisk topmøde eller en stor sportsbegivenhed.

Nukleare og andre radioaktive materialer er i bevægelse hver dag, uanset om de er autoriserede og underlagt nationale og internationale transportbestemmelser eller uautoriserede eller håndteres af personer, som ønsker at undgå at blive afsløret. Effektive nukleare sikkerhedskontrolforanstaltninger bidrager til at sikre, at der kun forekommer lovlige bevægelser, og at der anvendes realistiske og effektive procedurer til at forebygge, afsløre og reagere øjeblikkeligt på hændelser.

Hver stat bærer et ansvar for at være forberedt på at forebygge, afsløre og reagere på nukleare sikkerhedstruende hændelser, herunder dem, der kan udløse strålingsfare.

Projektformål:

— for at fastholde og forbedre medlemsstaternes kapacitet til at reagere på kriminelle eller forsætlige uautoriserede handlinger, der involverer nukleare eller andre radioaktive materialer, yder IAEA bistand med fokus på opbygning af en effektiv national handlingsramme. I denne forbindelse søger IAEA at bistå medlemsstaterne med at afsløre nukleare eller andre radioaktive materialer uden for reguleringsmæssig kontrol og reagere på nukleare sikkerhedstruende hændelser ved at udføre rådgivnings- og evalueringsmissioner, gennemføre uddannelse af menneskelige ressourcer og yde bistand med hensyn til tilslutning til internationale juridiske instrumenter og/eller fremme relevant national lovgivning samt ved at udvikle og gøre internationalt accepteret vejledning tilgængelig for stater.

Projektbeskrivelse:

— at bistå stater med at etablere og opretholde en effektiv national handlingsinfrastruktur ved at planlægge, koordinere, gennemføre og overvåge resultaterne af følgende aktiviteter: — at gennemføre rådgivnings-/tjenesteydelsesmissioner til stater for at fastlægge og fremsætte anbefalinger til, hvordan handlingsrammen for nuklear sikkerhed kan styrkes — at levere teknisk bistand til stater for at opbygge kapacitet til effektive beredskabsforanstaltninger for nuklear sikkerhed, herunder kapacitet til ledelse af radiologiske gerningsstedsundersøgelser og store offentlige arrangementer — at bistå med kapacitetsopbygning, herunder gennemførelse af uddannelse, workshopper, øvelser og seminarer om beredskabsforanstaltninger for nuklear sikkerhed.

Forventede projektresultater:

— det forventes, at de stater, der deltager i dette program, har forbedret deres nationale kapacitet til at reagere på kriminelle eller forsætlige uautoriserede handlinger, der involverer nukleare eller andre radioaktive materialer, ved at sikre deres evne til hurtigt at vurdere og kategorisere situationen på grundlag af faktorer som f.eks. truslen, de potentielle menneskelige og miljømæssige konsekvenser, økonomiske virkninger og arten af de involverede nukleare eller andre radioaktive materialer.

8.5. Afsløring

Projektformål:

— disse aktiviteter er en opfølgning på dem, der blev gennemført under afsløringsfeltet i de tidligere fælles aktioner og afgørelser samt den sidste bidragsaftale. Et af de nødvendige elementer, der støtter etableringen af en effektiv nuklear sikkerhedsordning, er udviklingen af en national afsløringsstrategi. En effektiv nuklear sikkerhedsstruktur til afsløring er baseret på den nationale afsløringsstrategi og den nationale lovgivning om og regulering af nuklear sikkerhed og er understøttet af et velfungerende retshåndhævelsessystem.

Projektbeskrivelse:

— med fokus på udformning og udvikling af struktur til afsløring har IAEA planer om at afholde seks ekspertmissioner og tilvejebringe detektionsudstyr.

Forventede projektresultater:

— foræring af detektionsudstyr i overensstemmelse med strategien om afsløring.

II. RAPPORTERING OG EVALUERING

IAEA vil forelægge HR og Kommissionen to årsrapporter og en endelig finansiel og beskrivende rapport om gennemførelsen af projekterne og herudover tre uformelle halvårlige situationsrapporter. Særlige uformelle rapporter om relevante emner vil blive behandlet af IAEA, når der er behov for det efter anmodning fra Kommissionen.

Den endelige finansielle og beskrivende rapport vil gennemgå den detaljerede gennemførelse af alle projekterne og vil også indeholde:

— en omfattende testrapport om uddannelsesværktøjet under kapitel I, punkt 2.2, der skal indarbejdes i den endelige rapport

— en rapport om den nuværende status og anbefalinger vedrørende lovgivning og regulering i den respektive stat i projekt 3, i overensstemmelse med den fortrolighed, som kræves af den begunstigede stat

— resultaterne under kapitel I, punkt 3.2.

En kopi af rapporterne vil blive sendt til Unionens delegation i Wien.

III. DELTAGELSE AF EKSPERTER FRA EU-MEDLEMSSTATERNE UDEN OMKOSTNING

Aktiv deltagelse af eksperter fra Unionens medlemsstater er en forudsætning for, at denne afgørelse kan gennemføres med succes. IAEA vil gøre brug af disse eksperter til projekterne. IAEA vil udarbejde forslag til personale, der skal finansieres gennem EU-bidraget, baseret på en behovsanalyse, når der er opnået enighed om listen over begunstigede. Personalet vil blive ansat i henhold til IAEA's regler.

IV. VARIGHED

Den samlede anslåede varighed af projekternes gennemførelse er 36 måneder.

V. BEGUNSTIGEDE

De begunstigede lande i de forskellige projekter vil blive udvalgt fra følgende respektive lister.

Hvis stater finder, at de ikke er i stand til at tage imod bistanden, vil IAEA foreslå nye modtagere til CONOP på grundlag af de behov, der er fastlagt i INSSP.

Projekt 1 vil være rettet mod: i Afrika: Algeriet, Egypten, Mauretanien, Niger, Marokko og Tunesien; i Asien og Stillehavsområdet: Malaysia, Pakistan og andre stater — skal fastlægges, som anmoder om IAEA-støtte; i Latinamerika og Caribien: Argentina, Chile, Colombia, Cuba, Peru, Uruguay og stater i EU's naboskabsområde.

Projekt 2 vil være rettet mod Cuba, Indonesien, Jordan, Libanon, Malaysia og Vietnam.

Projekt 3 vil være rettet mod stater i EU's naboskabsområde: Albanien, Algeriet, Armenien, Aserbajdsjan, Hviderusland, Bosnien-Hercegovina, Egypten, Georgien, Jordan, Libanon, Libyen, den tidligere jugoslaviske republik Makedonien, Mauretanien, Republikken Moldova, Montenegro, Marokko, Tunesien, Tyrkiet og Ukraine samt lande i Latin- og Mellemamerika: Bolivia, Chile, Colombia, Cuba, Ecuador, Honduras, Panama og Paraguay.

Projekt 4 vil være rettet mod Nordafrika, Sydøstasien, Latinamerika, lande/regioner i de indledende faser af udviklingen af atomkraftprogrammer og forskningsreaktorkapaciteter samt Vietnam, Egypten, Tyrkiet, Thailand, m.fl. (skal fastlægges på et senere tidspunkt).

Projekt 5 vil være rettet mod Egypten.

Projekt 6 vil være rettet mod Hviderusland, Den Demokratiske Republik Congo, Jamaica, Libanon, Madagaskar og Vietnam.

Projekt 7 vil være rettet mod et udvalg af følgende lande: Albanien, Bahrain, Burkina Faso, den tidligere jugoslaviske republik Makedonien, Libanon og Madagaskar.

Projekt 8 vil være rettet mod Algeriet, Albanien, Bangladesh, Cuba, Georgien, Kasakhstan, Malaysia, Marokko, Ukraine, Vietnam, eller andre stater, der fastlægges på et senere tidspunkt, og som anmoder om IAEA-støtte i INSSP fra Afrika, Asien eller Mellem- og Latinamerika; særlige værtslande: Tyskland og Østrig.

VI. EU-SYNLIGHED

IAEA træffer alle nødvendige foranstaltninger for at gøre opmærksom på, at indsatsen er finansieret af Unionen. Sådanne foranstaltninger vil blive gennemført i overensstemmelse med Kommissionens håndbog i kommunikation og synlighed for EU's optræden udadtil, som Europa-Kommissionen har udarbejdet og offentliggjort. IAEA vil således sikre synligheden af Unionens bidrag gennem passende omtale og PR, som fremhæver Unionens rolle, sikrer åbenhed i dens indsats og skaber øget bevidsthed om grundene til afgørelsen og om Unionens støtte til den og resultaterne af denne støtte. Det materiale, der produceres i forbindelse med projektet, vil på en iøjnefaldende måde vise EU-flaget i overensstemmelse med EU's retningslinjer for korrekt anvendelse og gengivelse af flaget. Hvor det er relevant, vil IAEA invitere Unionens og EU-medlemsstaternes repræsentanter til missioner eller arrangementer i forbindelse med gennemførelsen af denne afgørelse.

VII. IMPLEMENTERENDE AGENTUR

IAEA vil få ansvaret for den tekniske gennemførelse af projekterne. Projekterne vil blive gennemført direkte af IAEA-personale, eksperter fra medlemsstaterne og kontrahenter. Gennemførelsen af projekterne vil ske i overensstemmelse med den finansielle og administrative rammeaftale og den finansieringsaftale, der skal indgås mellem Europa-Kommissionen og IAEA.